Élőholt Nagyurak rémuralma

A Fejedelem Földjének III. Birodalmi Évében egy háromfős klán, a **Gra'Hak nemzetsség** vette át erőszakkal a hatalmat Hegyhonban. Uralmuk rövid, de kegyetlen zsarnokság volt, melyet az elnyomott nép fegyveres lázadással rázott le magáról.

## Előzmények

A III. Birodalmi Év első napján három rejtélyes utazó érkezett a hegyhoni fővárosba: Gromakh, Glak-Dahin és Gouedh. Nem közösködtek a nép többi tagjával, gyakran látták őket a város határában lévő majorságban és a Szív-a-tó környékén tevékenykedni.  A klán tagjai sötét titkot rejtegettek: bár az élők közt jártak és magukat élőnek álcázták, valójában ősöreg varázslók voltak ők, akik a halált mágiával legyőzve nyújtották természetellenesen hosszúra létezésüket. A haláltagadó bűbáj testükön nyomott hagyott: a három mágus szívének helyén bevarrott sebhely éktelenkedett. Démoni praktikáikkal a Szív-a-tóból nagyítólencsét készítettek és feltárták a környék mágikus erőit: így leltek rá az egy Birodalmi Évvel ezelőtti ork háborúkban elesett fenevadak lelkére, akik még a túlvilág mezsgyéjén kóboroltak. A lekaszabolt orkok dühös szellemeit varázserővel foglyul ejtették és mit sem sejtő, ártatlan hegyhoniak testébe ültették be őket. Így teremtettek maguknak alattvalókat: förtelmes ork-embereket, akik szolgáik és katonáik lettek.

## Hatalomátvétel és rémuralom

   A nemzettség három tagja, mielőtt felfedték volna gonosz szándékaikat, a néppel együtt ülte végig az esti tüzeket. Minden alkalommal betegesen ügyeltek arra, hogy a tűztől mindig a lehető legtávolabb, a sarkokban kuporodjanak meg. Az estén mikor az elők testébe halott orkok lelkeit ültették, a tűzrakó sarkaiból emelkedtek talpra és parancsszóval végett vetettek az éneklésnek. Színt vallottak, felfedték kilétüket és ork szolgáikat arra utasították, hogy tereljék a népet a hálókörletekbe.

Másnap kezdetét vette rémuralmuk. A népet kényszermunkára fogták, az országlások nyilvános kínzások helyszínéül szolgáltak csupán és a Nagyurak - ahogy a nép innentől nevezni kényszerült a nemzettséget - kényükre-kedvükre választottak maguknak a polgárok közül áldozatokat, akiket a főtéren mindenki szeme láttára felfaltak.

## Bukásuk

A több napos rémuralom során szemfüles hegyhoni polgárok kifigyelték, hogy a Gra'Hakok különösen ódzkodnak a tűztől. Az ellenállók ravasz cselt eszeltek ki: Egyik társukat, Ruprákot bízták meg, hogy hazudjon Gouedhnek: a fáskamrában bizonyítékokat talált az ellenük készülődő lázadásra. Ruprák, kihasználva a sötét varázsló figyelmetlenségét, váratlanul rázárta a fáskamrát és az előre odakészített olaj és száraz fa segítségével tűzhalálba taszította a legrettegettebb Élőholt Nagyurat. A hős ezután Prostedamust kérte fel fegyvertársának és a többi bátor hegyhoni polgárral együtt végeztek a másik két Nagyúrral és szolgálóikkal.

## Kulturális hatások

Bár az élőholt Nagyurak véres és kegyetlen rémuralma egyike az ország legsötétebb korszakainak, számos, az ország jövőjét meghatározó vívmány kapcsolódik a Gra'Hakok zsarnokságához.

Az ország neve ekkor született: a 'Hegyhon' kifejezést szeretett otthonuk megnevezésére az ellenállók használták titkos jelszóként. Ezt megelőzően szimplán Felső Királyságként hivatkoztak az országra.

Hegyhon köré a Nagyurak rémuralma idején húztak fel először falat: a kényszermunkából emelt építményt a nép hasznosnak találta és minden Birodalmi Év elején helyreállította, megerősítette vagy éppen kibővítette a védműveket.

Az Élőholt Nagyurak nem csak építkezésre, és más fizikai kényszermunkára fogták Hegyhon népét. Több polgárnak is parancsba adták, hogy az uralkodásukat dicshimnuszokkal magasztalják. Forwen tollából maradt fent az alábbi vers:

**Az Élőholt Nagyurak dicsőítése**

*Forwen tollából*

Gouedh, Gormakh s Glak Dahin
Hatalmas, dicső tettein
Félve ámul egész népünk,
Amint tépik májunk s lépünk.
Ó, mesterei kínzásnak,
Nagy hívei megtorlásnak,
Kiket orksereglet kísér,
S röfögésük égig felér!
Nagy, fölöttünk álló lények,
Patkányok ezrei félnek
Büntető kezeitektől,
S futnak haragotok elől.
Igaz uralkodásotok
Dicsőítésetekre ok.